**Felhívás a téli rezsicsökkentés korábbi intézkedéseiben nem részesült háztartások részére**

Magyarország Kormánya a téli rezsicsökkentés végrehajtását követően szükségessé váló további intézkedésekről szóló 1364/2018. (VII. 27.) Korm. határozatában egyetértett azzal, hogy **a téli rezsicsökkentésben korábban nem részesült**, a vezetékes gáz- vagy távfűtéstől eltérő fűtőanyagot felhasználó háztartások is **egyszeri természetbeni támogatásban** részesüljenek.

Tehát a támogatás kifizetése **nem pénzben történik**, hanem természetben, továbbá **a támogatás összege nem fedezi a szállítási és darabolási költségeket.**

A támogatás igénylése érdekében **háztartásonként egy darab** **igénybejelentő nyilatkozatot** kell kitölteni, amelyet **legkésőbb** **2018. október 15. napjáig lehet benyújtani.**

Az igénybejelentő nyilatkozaton **rögzíteni szükséges az igényelt fűtőanyag fajtáját, amely később nem módosítható.**

Az igénybejelentést **a Csurgó Város közigazgatási területén élő**, **az adott háztartásban bejelentett lakóhellyel vagy tartózkodási hellyel rendelkező személy nyújthatja be.**

 **Háztartás alatt** a szociális igazgatásról és szociális ellátásokról szóló 1993. évi III. törvény 4. § (1) bekezdésének f) pontja szerint **az egy lakásban együtt lakó, ott bejelentett lakóhellyel vagy tartózkodási hellyel rendelkező személyek közössége értendő.**

 **Nem felel meg a feltételeknek az a háztartás,** amely **a téli rezsicsökkentés korábbi intézkedéseiben már részesült,** azaz az egyetemes szolgáltatást igénybe vevő lakossági földgázfogyasztók részére biztosított téli rezsicsökkentésről szóló 37/2018. (III. 8.) Korm. rendelet szerinti **fogyasztásnövekedés finanszírozását segítő juttatásban részesült lakossági fogyasztó vagy fogyasztói közösség**, illetve a fűtési célú távhőszolgáltatást igénybe vevő lakossági felhasználók részére biztosított téli rezsicsökkentésről szóló 39/2018. (III. 12.) Korm. rendelet szerinti, a téli fogyasztási időszakban bekövetkező fogyasztásnövekedés finanszírozását segítő **árkompenzáció jóváírásban részesült,** **távhőszolgáltatást igénybe vevő lakossági fogyasztó.**

A **kizárólag elektromos fűtési móddal rendelkező háztartások nem jogosultak az igénybejelentésre**.

Az igénybejelentés feltétele a bejelentő részéről annak tudomásulvétele, hogy az Országos Katasztrófavédelmi Főigazgatóság jogosult ellenőrizni, hogy a bejelentő háztartása korábban nem részesült téli rezsicsökkentésben.

Az **igénybejelentés formanyomtatványa és az ahhoz kapcsolódó adatkezelési tájékoztató**az alábbi linkekről letölthető, valamint **papír alapon a Csurgói Közös Önkormányzati Hivatal Portáján (8840 Csurgó, Széchenyi tér 2.) vagy Önkormányzati Irodáján (8840 Csurgó, Csokonai u. 1.) ügyfélfogadási időben átvehető.**

A kitöltött „Igénybejelentő nyilatkozat a téli rezsicsökkentés végrehajtását követően szükségessé váló további intézkedésekről szóló 1364/2018. (VII. 27.) Korm. határozatban foglalt háztartások részére” elnevezésű formanyomtatványt személyesen az **Önkormányzati Irodán (8840 Csurgó, Csokonai u. 1.) ügyfélfogadási időben, vagy postai úton lehet benyújtani.**

Ügyfélfogadás:

- hétfőn: 8.00 - 12.00 és 13.00 - 16.00

- szerdán: 8.00 - 12.00 és 13.00 - 16.00

- csütörtökön: 8.00 - 12.00